ธนชาตประกันฟันกำไร15%
ธนชาตประกันภัยกินส่วนต่างกำไร 15% ดึงไอที พัฒนาความรู้ คุมต้นทุน
5 ต.ค. 2559

ธนชาตประกันภัยกินส่วนต่างกำไร 15% ดึงไอที พัฒนาความรู้ คุมต้นทุน
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย เปิดเผยว่า ปัจจุบันบริษัทมีอัตราส่วนรวมค่าสินไหมทดแทนและค่าใช้จ่ายดำเนินงานอยู่ที่ 85% ทำให้มีส่วนต่างหรือมีกำไร 15% โดยสามารถคุมอัตราส่วนค่าสินไหมทดแทนของประกันภัยรถยนต์อยู่ที่ระดับ 53% ถือว่าต่ำเมื่อเทียบกับอุตสาหกรรมทั้งระบบซึ่งอยู่ที่ 68%
ทั้งนี้ ส่วนต่าง 15% นั้น ส่วนหนึ่งได้นำมาใช้ในการพัฒนาเครื่องมือในการทำงาน โดยเน้นไปที่การนำเทคโนโลยีใหม่เข้ามาลดขั้นตอนการทำงาน ลดขั้นตอนการให้บริการ สร้างความประทับใจให้กับลูกค้า เพื่อให้ลูกค้ามีประสบการณ์ที่ดีกับบริษัทและต่ออายุประกันกับบริษัทในปีต่อไป ซึ่งปัจจุบันอยู่ที่ 75% ถือว่าดี อาทิ การนำระบบการสำรวจภัยมาไว้ในโทรศัพท์มือถือ เพื่อให้พนักงานสำรวจภัยออกไปให้บริการลูกค้าได้อย่างรวดเร็ว และสร้างภาพลักษณ์ที่น่าเชื่อถือ
นอกจากนี้ ยังได้ทำโครงการพัฒนาความรู้ให้กับผู้บริหารอู่ในเครือ ภายใต้โครงการอู่สีส้ม โดยการจัดหลักสูตรมินิเอ็มอีเอ ปีละ 2 ครั้ง เป็นปีที่ 4 ทำให้ผู้บริหารเข้าใจระบบการบริหารจัดการ ช่วยลดต้นทุนและสร้างความประทับใจให้ลูกค้า
“รวมถึงการปรับขึ้นเบี้ยลูกค้ารายบุคคลตามพฤติกรรมการขับขี่ ซึ่งสิ่งเหล่านี้ทำให้เราสามารถควบคุมค่าใช้จ่ายรวมได้ แม้ว่าต้นทุนต่างๆ จะเพิ่มขึ้นตั้งแต่ต้นปี” นายพีระพัฒน์ กล่าว
นายพีระพัฒน์ กล่าวว่า ปัจจุบันบริษัทมีฐานลูกค้าทั้งสิ้น 1.3 ล้านกรมธรรม์ โดยสิ้นปีนี้คาดว่าจะมีเบี้ยรับรวมประมาณ 6,400 ล้านบาท เติบโตไม่ต่ำกว่าอุตสาหกรรมที่คาดว่าจะโต 3.5% โดยมีสัดส่วนเบี้ยประกันรถยนต์ 85% และประกันอื่นๆ 15% ซึ่งเบี้ยรับรวมต่ำกว่าเป้าหมายที่วางไว้ต้นปี 7,000 ล้านบาท เพราะภาวะเศรษฐกิจชะลอตัว
นอกจากนี้ ในส่วนของกำไรบริษัทยังได้นำมาใช้ในการรณรงค์ลดอุบัติเหตุบนท้องถนน เป็นปีที่ 2 ชื่อ “Drive DDunited Season2” เพื่อปลุกพลังเยาวชนคนรุ่นใหม่ระดับอุดมศึกษาทั่วประเทศ ร่วมประกวดคลิปวิดีโอในหัวข้อ ขับอย่างเท่ ดูดี มีสติ ให้เยาวชนได้สื่อถึงการขับขี่ที่ปลอดภัย เป็นการสนองนโยบายรัฐบาลที่ต้องการลดอัตราการเสียชีวิตจากอุบัติเหตุทางถนนต่ำกว่า 10 ต่อประชากร 1 แสนคนในปี 2563 ซึ่งปัจจุบันอยู่ที่ระดับ 18 คนต่อประชากร 1 แสนคน ซึ่งเป็นโครงการที่ทำให้บริษัทได้รับรางวัล บริษัทประกันวินาศภัยดีเด่น อันดับ 1
ทั้งนี้ ในช่วง 6 เดือนแรก มีกำไรสุทธิ 518 ล้านบาท ลดลง 15.8% มีเงินกองทุน 4,740 ล้านบาท คิดเป็นอัตราส่วนเงินกองทุนต่อเงินกองทุนที่ต้องดำรงตามกฎหมาย 709%